་ལ་སྔོན་འགྲོ་དང་དངོས་གཞི་རྗེས་དང་གསུམ། དང་པོ་ལ་གསུམ་ལས་ཐོག་མར་རྗེས་གནང་ཟབ་མོ་ཞུ་བའི་ཡོན་དུ་མཎྜལ་འབུལ་དུ་གཞུག གཉིས་པ་ལ། ཉན་སོགས་འདོད་པས་གསོལ་གསུམ་བཏབ། །ཅེས་པ་ལྟར་འདིའི་རྗེས་ཟློས་མཛོད། དུས་གསུམ་སངས་རྒྱས་ཐམས་ཅད་དང་། །ལྷག་པའི་ལྷ་ཡི་ངོ་བོ་ཉིད། །དཔལ་ལྡན་བླ་མའི་བཀའ་དྲིན་གྱིས། །བདག་ལ་རྗེས་གནང་སྩལ་དུ་གསོལ། །ཞེས་གསོལ་བ་ལན་གསུམ་བཏབ། གསུམ་པ་རྒྱུན་བཤགས་བྱ་བ་ནི། དམིགས་པ་འདི་བཞིན་དུ་མཛོད། རྡོ་རྗེ་སློབ་དཔོན་དང་། མདུན་བསྐྱེད་གཉིས་ཀ་ཕྱག་ན་རྡོ་རྗེ་དངོས་ཡིན་སྙམ་དུ་བསམ། མདུན་གྱི་ནམ་མཁར་ཕྱག་ན་རྡོ་རྗེ་འབྱུང་པོ་འདུལ་བྱེད་ལ་ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྲིན་གཏིབས་པ་བཞིན་བཞུགས་པ་དེ་དག་གི་སྤྱན་སྔར་རང་གི་ཚེ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་ཐམས་ཅད་བཤགས། རང་གཞན་གྱི་དགེ་བའི་རྩ་བ་ཐམས་ཅད་ལ་རྗེས་སུ་ཡི་རང་བ་བསྒོམ། དཀོན་མཆོག་གསུམ་ལ་སྐྱབས་སུ་འགྲོ་བའི་སྒོ་ནས་སྨོན་པ་དང་འཇུག་པའི་བདག་ཉིད་ཅན་གྱི་བྱང་ཆུབ་མཆོག་ཏུ་ཐུགས་བསྐྱེད་སྙམ་དུ་བསམ་ལ་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི་སོགས་ལན་གསུམ་བརྗོད་དུ་གཞུག ཐུན་མོང་མ་ཡིན་པའི་གསོལ་བ་འདེབས་པ་འདིའི་རྗེས་ཟློས་མཛོད། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། སློབ་དཔོན་བདག་ལ་དགོངས་སུ་གསོལ། བདག་ལ་བཅོམ་ལྡན་འདས་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་སྐུ་གསུང་ཐུགས་ཀྱི་རྗེས་སུ་གནང་བ་དང་། དབང་བསྐུར་བ་མ་ལུས་པ་སྩལ་དུ་གསོལ། ལན་གསུམ། གཉིས་པ་དངོས་གཞི་ལ་བགེགས་བསལ་བ་ནི། སློབ་དཔོན་གྱི་ཐུགས་ཀ་ནས་ཁྲོ་བོ་བགེགས་མཐར་བྱེད་དཔག་ཏུ་མེད་པ་སྤྲོས། ཁྱེད་རང་རྣམས་ཀྱི་རྒྱུད་ལ་རྟོགས་པ་ཁྱད་པར་ཅན་བསྐྱེད་པ་ལ་བར་དུ་གཅོད་པར་བྱེད་པའི་དགྲ་བགེགས་ལོག་འདྲེན་ཐམས་ཅད་ཕྱིའི་རྒྱ་མཚོ་ཆེན་པོའི་མཐར་བསྐྲད་པར་བསམས་ལ། སློབ་དཔོན་གྱིས་སུམྦྷ་ནིའི་སྔགས་དང་རོལ་མོ་དྲག་ཏུ་བྱ། བགེགས་བསལ་ནས་སྐུའི་རྗེས་གནང་གི་དོན་དུ་དམིགས་པ་འདི་བཞིན་མཛོད། སློབ་དཔོན་ཕྱག་ན་རྡོ་རྗེ་འབྱུང་པོ་འདུལ་བྱེད་དུ་གསལ་བའི་ཐུགས་ཀའི་ཧཱུྃ་ལས་འོད་ཟེར་འཕྲོས། སློབ་མ་རང་གི་ལུས་ཀྱི་ཆ་ཤས་ལ་ཕོག་པས། ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་མུན་ཁུང་དུ་སྒྲོན་མེ་བཏེག་པ་བཞིན་སོང་སྟེ་ཡལ། རྣམ་སྨིན་ཤ་ཁྲག་གདོས་བཅས་ཀྱི་ལུས་འོད་དུ་མེར་གྱིས་ཞུ། ཕྱི་བལྟས་ནང་གསལ། ནང་བལྟས་ཕྱི་གསལ་བའི་འོད་ཀྱི་གོང་བུར་གྱུར། དེ་ཉིད་སྐད་ཅིག་གིས་པྃ་ལས་པདྨ། རྃ་ལས་ཉི་མའི་དཀྱིལ་འཁོར་གྱི་སྟེང་དུ། ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ལྟེ་བ་ལ་ཧཱུྃ་གིས་མཚན་པ་ནས། ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ་ཞེས་པའི་བར་སྒྲུབ་ཐབས་བཞིན་བསྐྱེད། དེ་ལྟར་གསལ་བའི་ཐུགས་ཀར་པྃ་ལས་པདྨ། རྃ་ལས་ཉི་མའི་དཀྱིལ་འཁོར་གྱི་སྟེང་དུ་རང་འདྲ་བའི་ཡེ་ཤེས་སེམས་དཔའ་ཚོན་གང་པ། དེའི་ཐུགས་ཀར་ཏིང་ངེ་འཛིན་སེམས་དཔའ་ཧཱུྃ་མཐིང་ནག་སྤུས་བྲིས་པ་ལྟ་བུར་བསམས་ལ་གུས་འདུད་དྲག་པོར་བྱས་པས། སློབ་དཔོན་གྱི་ཐུགས་ཀའི་ཧཱུྃ་ལས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྒྱུད་བསྐུལ། དེ་ཐམས་ཅད་ཀྱི་ཐུགས་ཀ་དང་ལྕང་ལོ་ཅན་གྱི་གནས་མཆོག་དམ་པ་སོགས་ནས་ཕྱག་ན་རྡོ་རྗེའི་སྐུ་ཆེ་བ་རི་རབ་ཙམ། འབྲིང་བ་མི་ཚད་ཙམ། ཐ་མ་ཡུངས་ཀར་ཙམ་དཔག་ཏུ་མེད་པ་བྱོན། སྤྱི་བོ་ཚངས་པའི་བུ་ག་ནས་བཟུང་། ལུས་ཀྱི་ཆ་ཤས་ཐམས་ཅད་དུ་རྡོ་ཚན་ལ་ཁ་བ་བབས་པ་བཞིན་སིབ་སིབ་ཐིམ་པའི་དམིགས་པ་མཛོད་བྱས་ལ། སློབ་དཔོན་གྱི་དྲིལ་བུ་གསིལ་བ་དང་། ཧཱུྃ་བཛྲ་ཕཊ་མང་དུ་བརྗོད་པའི་མཐར། ཨོཾ་བཛྲ་ཨཱ་བེ་ཤ་ཡ་ཨཿཨཱཿ རོལ་ཆེན་བྱ། ཛཿཧཱུྃ་བཾ་ཧོ། དེ་བརྟན་པར་བྱ་བའི་ཕྱིར་དུ་ཏིཥྚ་བཛྲས་མགོར་རྡོ་རྗེ་རྒྱ་གྲམ་དུ་བཞག དེས་སྐུའི་རྗེས་སུ་གནང་བ་ཐོབ། ལུས་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད་དག སྐུ་བསྒོམ་པ་ལ་དབང་། མཚན་དཔེས་བརྒྱན་པའི་སྐུ་ལུས་རྣམ་པར་དག་པ་ཐོབ་པའི་ཕན་ཡོན་ཡོད་དོ། །གསུང་གི་རྗེས་གནང་གི་དོན་དུ་བཟླས་ལུང་ནི། རང་ཉིད་སྔར་བཞིན་སེམས་དཔའ་སུམ་བརྩེགས་སུ་གསལ་བཏབ། གུས་འདུད་དྲག་པོ་བྱས་པས། སློབ་དཔོན་སེམས་དཔའ་སུམ་བརྩེགས་སུ་གསལ་བའི་ཐུགས་ཀའི་ཧཱུྃ་ལས་སྔགས་ཀྱི་ཕྲེང་བ་བྱུང་བ་ཞལ་ནས་ཐོན། རང་གི་ཞལ་དུ་ཞུགས། སྙིང་གའི་ཧཱུྃ་ལ་ཐིམ་པར་བསམས་ལ། ཧཱུྃ་བཛྲ་ཕཊ། གསུང་གི་རྗེས་ཟློས་དང་། སློབ་མས། བཅོམ་ལྡན་བདག་ལ་སྩལ་ལགས་ཀྱིས། །བདག་ལ་འགོ་བར་མཛད་དུ་གསོལ། །ལན་གསུམ་བརྗོད་ལ་མེ་ཏོག་ཕུལ། སློབ་དཔོན་གྱིས། བཅོམ་ལྡན་འདི་ལ་སྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །ཞེས་ལན་གསུམ་བརྗོད་ལ་མེ་ཏོག་དོར། དམ་བཅའ་བའི་ལུང་ནི། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས་དུས་འདི་ནས་བཟུང་སྟེ། ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། བཅོམ་ལྡན་འདས་ཕྱག་ན་རྡོ་རྗེ་འབྱུང་པོ་འདུལ་བྱེད་ཡི་དམ་གྱི་ལྷར་བཟུང་བར་བགྱིའོ་ལན་གསུམ་བརྗོད། བྱིན་གྱིས་བརླབ་པའི་ལུང་ནི། རིག་པ་འཛིན་པ་འདི་རྣམས་ལ་བཅོམ་ལྡན་འདས་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་བྱིན་རླབས་དང་དངོས་གྲུབ་མ་ལུས་པ་མྱུར་དུ་འཇུག་པར་གྱུར་ཅིག སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །དེས་གསུང་གི་རྗེས་སུ་གནང་བ་ཐོབ། ངག་གི་སྒོ་ནས་བསགས་པའི་ནད་གདོན་སྡིག་སྒྲིབ་ཐམས་ཅད་དག གསུང་བཟླས་པ་ལ་དབང་། གསུང་དབྱངས་ཡན་ལག་དྲུག་ཅུ་ཐོབ་པའི་ཕན་ཡོན་ཡོད་དོ། །ཐུགས་ཀྱི་རྗེས་གནང་གི་དོན་དུ་དམིགས་པ་འདི་བཞིན་མཛོད། གུས་འདུད་དྲག་པོ་བྱས་པས། སློབ་དཔོན་གྱི་ཐུགས་ཀའི་ཧཱུྃ་ལས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། འོད་ཟེར་འཕྲོས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྒྱུད་བསྐུལ། དེ་ཐམས་ཅད་ཀྱི་ཐུགས་ཀ་ནས་རྡོ་རྗེ་སྔོན་པོ་ཆེ་བ་རི་རབ་ཙམ། ཆུང་བ་ནས་འབྲས་ཙམ་དཔག་ཏུ་མེད་པ་བྱུང་ནས། རང་གི་ལུས་ཀྱི་ཆ་ཤས་ཐམས་ཅད་དུ་ཐིམ་པས་རྡོ་རྗེའི་གོ་བགོས་པར་གྱུར། སླར་ཡང་མདུན་བསྐྱེད་ཀྱི་ཐུགས་ཀ་ནས་མར་མེ་གཅིག་ལས་གཉིས་མཆེད་པའི་ཚུལ་གྱིས་ཕྱག་ན་རྡོ་རྗེ་ཚོན་གང་པ་ཅིག་རང་གི་སྤྱི་བོ་ནས་བྱོན། སྙིང་གའི་ཡེ་ཤེས་སེམས་དཔའ་ལ་ཐིམ་པར་བསམ། དེས་ཐུགས་ཀྱི་རྗེས་སུ་གནང་བ་ཐོབ་སེམས་ཀྱི་སྒོ་ནས་བསགས་པའི་ནད་གདོན་སྡིག་སྒྲིབ་ཐམས་ཅད་དག ཐུགས་རྣམ་པར་མི་རྟོག་པ་བསྒོམ་པ་ལ་དབང་། ཤེས་བྱ་ཇི་ལྟ་བ་དང་ཇི་སྙེད་པ་མཁྱེན་པ་ཐོབ་པའི་ཕན་ཡོན་ཡོད་དོ། །གཏོར་མའི་དབང་བསྐུར་ནི། གཏོར་མ་ཡི་དམ་གྱི་ལྷར་བསྐྱེད་པ་དེ་སློབ་མའི་སྤྱི་བོར་བཞག སློབ་དཔོན་གྱིས། སངས་རྒྱས་རྣམས་ནི་ཐམས་ཅད་ཀྱི། །སྐུ་གསུང་ཐུགས་ཀྱིས་བྱིན་བརླབས་ཤིང་། །དངོས་གྲུབ་མ་ལུས་འབྱུང་བའི་གནས། །གཏོར་མའི་དབང་བསྐུར་ཆེན་པོ་སྦྱིན། །ཞེས་བཀའ་བསྒོས་པས་འོད་དུ་མེར་གྱིས་ཞུ། རང་གི་སྤྱི་བོ་ནས་ཐིམ་པས། ཡི་དམ་གྱི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་དུ་བསམས་ལ་རོལ་ཆེན་བྱ། མཐའ་རྟེན་མེ་དབང་རྣམ་བཞི་ནི། གནམ་ལྕགས་མེ་ཡི་ཏིང་འཛིན། མགལ་མེ་ལྟ་བུའི་ཏིང་འཛིན། མེ་འབར་ཀློང་ཆེན་གྱི་ཏིང་འཛིན། འཕྲོ་འདུ་ཁྲོ་བོའི་ཏིང་ངེ་འཛིན་ནོ། །ཏིང་ངེ་འཛིན་གྱི་དོན་ནི་དམིགས་པ་ལ་རྩེ་གཅིག་ཏུ་གནས་པ་མིན་པས་ཐུགས་མ་ཡེངས་པ་གལ་ཆེ། དང་པོ་ནི་སློབ་མ་རང་ཉིད་སྔར་བཞིན་སེམས་དཔའ་སུམ་བརྩེགས་སུ་གསལ་བཏབ། གུས་འདུད་དྲག་པོ་བྱས་པས། སློབ་དཔོན་གྱི་ཐུགས་ཀའི་ཏིང་འཛིན་སེམས་དཔའ་ལས་འོད་འཕྲོས། རང་གི་སྙིང་གའི་ཏིང་འཛིན་སེམས་དཔའ་ལ་ཐིམ་པས་རྐྱེན་བྱས་འོད་ཕྲམ་ཕྲམ་འཕྲོས། ཡེ་ཤེས་ཀྱི་མེ་ཁབ་ཀྱི་རྩེ་མོ་ཙམ་འབར། དེ་ཆེར་སོང་ཧཱུྃ་གི་ཡི་གེ་མེ་འབར། དེས་རྐྱེན་བྱས་ཡེ་ཤེས་སེམས་དཔའ་ལས་ཡེ་ཤེས་ཀྱི་མེ་འབར་ལུས་ཀྱི་ནང་ཐམས་ཅད་ཁེངས། ནད་གདོན་སྡིག་སྒྲིབ་ཐམས་ཅད་བྱ་སྒྲོ་མེས་ཚིག་པ་བཞིན་ཐུལ་གྱིས་བསྲེགས་པར་བསམ། སློབ་དཔོན་གྱིས་ཧཱུྃ་བཛྲ་ཕཊ་དང་རོལ་ཆེན། གཉིས་པ་ཡེ་ཤེས་ཀྱི་མེ་དེ་ཆེར་འབར་ཏེ་སྤྱི་བོ་རྐང་མཐིལ་གཉིས་ནས་འཐོན། ལུས་ཀྱི་ཕྱི་རོལ་དུ་མགལ་མེ་ལྟ་བུའི་ཚུལ་དུ་འཁོར་བས། ལུས་ཀྱི་ཕྱི་ན་གནས་པའི་ནད་གདོན་དགྲ་བགེགས་ཐམས་ཅད་བྱ་སྒྲོ་མེས་ཚིག་པ་བཞིན་སོགས་གོང་བཞིན་བྱ། གསུམ་པ་ནི། ཡེ་ཤེས་ཀྱི་མེ་དེ་ཆེར་འབར་བས་གནས་ཁང་། ལུང་པ། གླིང་བཞི། གླིང་ཕྲན་བརྒྱད། སྟོང་སྤྱི་ཕུད། སྟོང་གཉིས་བར་མ། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ན་རང་ལ་གནོད་ཅིང་འཚེ་བར་བྱེད་པའི་དགྲ་བགེགས་ལོག་པར་འདྲེན་པའི་ཚོགས་ཇི་སྙེད་ཡོད་པ་ཐམས་ཅད་བྱ་སྒྲོ་མེས་ཚིག་པ་སོགས་གོང་བཞིན་བྱ། བཞི་པ་ནི། སྔོན་གྱི་ལས་སྟོབས་ལྡན་བསགས་པའི་སྟོབས་ཀྱིས། ཡེ་ཤེས་ཀྱི་མེས་བསྲེགས་པར་མ་ནུས་པའི་གདོན་བགེགས་འདུལ་བའི་ཕྱིར་དུ། དཔོན་སློབ་གཉིས་སེམས་དཔའ་སུམ་བརྩེགས་སུ་གསལ་བའི་བ་སྤུའི་བུ་ག་དང་། ཡེ་ཤེས་ཀྱི་མེའི་རྩེ་མོ་རེ་རེ་ལ་ཁྲོ་བོ་དཔག་ཏུ་མེད་པ་ཕྱག་ན་མཚོན་ཆ་སྣ་ཚོགས་པ་ཐོགས་པ་སྤྲོས། དགྲ་བགེགས་ལོག་འདྲེན་སོགས་ཤ་དུམ་ཁྲག་དུམ་དུ་བྱས། ལུས་ངག་ཐལ་བའི་རྡུལ་དུ་བརླག རྣམ་ཤེས་མི་བསྐྱོད་ཞིང་དུ་བསྒྲལ། ཧཱུྃ་བཛྲ་ཕཊ་དང་རོལ་མོ་དྲག་ཏུ་བྱའོ། །མེ་དབང་གདོན་གྱིས་ཉེན་པ་རྣམས་ལ་བྱ་ཡི་ཐམས་ཅད་དུ་མི་བྱེད། གསུམ་པ་རྗེས་ནི། ཆོས་གསུམ་ལྡན། དེ་དག་གི་སྐབས་སུ་ཁས་བླངས་པའི་དམ་ཚིག་རྣམས་བླ་མས་ཇི་ལྟར་བཀའ་སྩལ་བ་ལྟར་བསྲུང་སྙམ་པ་གྱིས་ལ། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ལན་གསུམ། གཏང་རག་ཏུ་མཎྜལ། དེ་ལྟར་ལུས་ལོངས་སྤྱོད་ཐམས་ཅད་ཕུལ་ནས། བླ་མས་གང་མཁོ་མཁོའི་ཆ་ཤས་ཀྱིས་ལོངས་སྤྱད་དུ་གསོལ། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱི་སློབ་མར་བཟུང་བ་དང་། །ཆ་ཤས་ཀྱང་ནི་སྤྱད་དུ་གསོལ། །ཞེས་ལན་གསུམ་བརྗོད། དེ་ལྟར་དབང་བསྐུར་བ་དང་། རྗེས་སུ་གནང་བ་ཟབ་མོ་གསན་པ་ཡིན་པས་རང་གཞན་གྱི་དོན་རྒྱ་ཆེན་པོར་མཛོད། བཀའ་དྲིན་ཆེའོ། །ཞེས་བརྗོད་ལ་རང་གནས་སུ་གཏང་། ཞེས་པ་འདི་ནི་བཅོམ་ལྡན་འདས་ཕྱག་ན་རྡོ་རྗེའི་ཞལ་དངོས་སུ་མཇལ་བ་མཐུ་སྟོབས་ཀྱི་དབང་ཕྱུག་བླ་ཆེན་ཤཱཀྱ་དཔལ་བ་ནས་བརྒྱུད་དེ་འོངས་པ། རྡོ་རྗེ་འཆང་ཆེན་པོ་ཆོས་དཔལ་བ་དང་། ཆོས་རྗེ་རིན་པོ་ཆེ་བོད་འབྲུག་པ་གཉིས་ལས་ལེགས་པར་ཐོབ་ཅིང་ལུང་ནོས་པ། རབ་འབྱམས་པ་རིན་ཆེན་བཟང་པོས་གོ་བདེར་སྦྱར་བའོ། །འདིས་ཀྱང་བར་དུ་གཅོད་པའི་བདུད་བཞི་ལས་རྒྱལ་ནས་སྐུ་བཞིའི་བདག་ཉིད་རྡོ་རྗེ་འཆང་ཆེན་པོའི་གོ་འཕང་མྱུར་དུ་ཐོབ་པའི་རྒྱུར་གྱུར་ཅིག སརྦ་མངྒ་ལཾ།། ༈ །གཏོར་མའི་བཀའ་བསྒོའི་ཚེ་སྤྲོ་ན་ཚིགས་སུ་བཅད་པའི་མཐར། བཅོམ་ལྡན་འདས་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར་ལོས་རྡོ་རྗེ་སློབ་མ་འདི་ཉིད་ཀྱི་ལུས་ངག་ཡིད་གསུམ་བྱ་བྱེད་དང་བཅས་པ་ལ་སྲུང་བ་དང་། སྐྱོབ་པ་དང་། སྦ་བར་མཛད་དུ་གསོལ། འདི་ཉིད་ལ་སྟེང་གདོན་གཟའ་དང་རྒྱུ་སྐར་གྱི་གནོད་པ། འོག་གདོན་ཀླུ་དང་ས་བདག་གི་གནོད་པ། བར་གདོན་འབྱུང་པོ་རྒྱལ་བཙན་གྱི་གནོད་པ། གཞན་ཡང་གཟུགས་ཅན་མིའི་གནོད་པ། གཟུགས་མེད་ལྷ་འདྲེའི་གནོད་པ། ཕ་རོལ་གྱི་བྱད་ཁ་རྦོད་གཏོང་། མནན་གཏད་གཟིར་གསུམ་ལ་སོགས་པ་འཇིགས་པ་ཆེན་པོ་བརྒྱད་དང་བཅུ་དྲུག་གིས་མཚོན་མི་མཐུན་མི་འདོད་པའི་ཕྱོགས་ཐམས་ཅད་ཉེ་བར་ཞི་བར་བྱིན་གྱིས་བརླབ་ཏུ་གསོལ། མཐུན་རྐྱེན་ཚེ་དང་བསོད་ནམས་དཔལ་དང་འབྱོར་པ་སྙན་པ་དང་གྲགས་པ་ལུང་དང་རྟོགས་པའི་ཡོན་ཏན་ཐམས་ཅད་ཟླ་བ་ཡར་གྱི་ངོའམ་དབྱར་དུས་ཀྱི་མཚོ་ལྟར་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་བརླབ་ཏུ་གསོལ། ཁམས་གསུམ་སྲིད་གསུམ་གྱི་འགྲོ་བ་ཐམས་ཅད་མཐོང་ཐོས་དྲན་རེག་ཙམ་གྱིས་ཁབ་ལེན་གྱི་རྡོ་ཡིས་ལྕགས་ཕྱེ་བསྡུས་པ་ལྟར་རང་དབང་མེད་པར་དབང་དུ་འདུ་བར་བྱིན་གྱིས་བརླབ་ཏུ་གསོལ། ཞི་བའི་ཐབས་ཀྱིས་འདུལ་དུ་མ་འཚལ་བའི་དགྲ་བགེགས་འབྱུང་པོའི་རིགས་ཐམས་ཅད། དབྱེ་བ་དང་། བསྐྲད་པ་དང་། དགུག་པ་དང་། བསད་པ་ལ་སོགས་པ་དྲག་ཤུལ་གྱི་ལས་ཆེན་རྣམ་པ་དུ་མས་རྩ་སྦུར་མེ་ཡིས་སྲེག་པ་བཞིན་དུ་ཚར་བཅད་པར་བྱིན་གྱིས་བརླབ་ཏུ་གསོལ། གཞན་ཡང་ཇི་ལྟར་བསམ་པའི་དོན་ཐམས་ཅད་ཆོས་དང་མཐུན་པར་ཡིད་བཞིན་དུ་འགྲུབ་ཅིང་མཐར་ཐུག་ཚེ་འདི་ཉིད་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ། མདོར་ན་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་པ་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། ཞེས་སྦྱར་རོ། །མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།